ไทยพาณิชย์ปลื้มสินเชื่อบ้านโตพรวด21%
ไทยพาณิชย์ชูผลงานเบอร์ 1 ผู้นำตลาดสินเชื่อเพื่อที่อยู่อาศัย มียอดสินเชื่อคงค้างกว่า 4 แสนล้านบาท
6 ก.พ. 2556

ไทยพาณิชย์ชูผลงานเบอร์ 1 ผู้นำตลาดสินเชื่อเพื่อที่อยู่อาศัย มียอดสินเชื่อคงค้างกว่า 4 แสนล้านบาท
นางพิกุล ศรีมหันต์ ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ เปิดเผยว่า ในปี 2555 ที่ผ่านมา สินเชื่อเพื่อที่อยู่อาศัยมียอดสินเชื่อคงค้างรวม ณ สิ้นปี ประมาณ 4 แสนล้านบาท เพิ่มขึ้นจากปีก่อนหน้า 21% โดยเป็นยอดสินเชื่อใหม่ประมาณ 1.25 แสนล้านบาท ปัจจัยหลักของความสำเร็จมาจากการดำเนินตามแผนยุทธศาสตร์ Customer First ของกลุ่มลูกค้าบุคคล ที่นำมาใช้กับธุรกิจสินเชื่อบ้านซึ่งประกอบไปด้วย 3 ส่วนสำคัญ คือ 1. การแบ่งกลุ่มลูกค้าที่ชัดเจน ได้แก่ กลุ่มสินเชื่อบ้านใหม่ บ้านมือสอง รับสร้างบ้าน รีไฟแนนซ์ สินเชื่ออเนกประสงค์ สินเชื่อบ้านคือเงิน My Home My Cash 2. การนำเสนอผลิตภัณฑ์ที่ตรงกับความต้องการของลูกค้าในแต่ละกลุ่ม 3. การมีพันธมิตรทางธุรกิจที่ครอบคลุมทุกความต้องการและเข้าถึงลูกค้าทั่วประเทศ
สำหรับในปี 2556 เชื่อว่าแนวโน้มของตลาดอสังหาริมทรัพย์ยังมีการเติบโตต่อเนื่องตามอัตราการเติบโตของเศรษฐกิจ ส่งผลให้สินเชื่อเพื่อที่อยู่อาศัยโดยรวมเติบโตประมาณ 9% โดยคาดว่าจะเกิดการกระจายความต้องการของสินเชื่อไปยังหัวเมืองใหญ่ๆ ของประเทศด้วย และเพื่อเป็นการตอบรับกับแนวโน้มดังกล่าว ธนาคารจึงดำเนินกลยุทธ์การตลาดเชิงลึก (In-depth Marketing) ด้วยการเพิ่มระดับความละเอียดในการวิเคราะห์ข้อมูลต่างๆ ทำความเข้าใจลูกค้าในแต่ละกลุ่มที่มีความต้องการด้านการเงินที่แตกต่างกันอย่างลึกซึ้ง เพื่อนำข้อมูลที่ได้มาพัฒนารูปแบบของผลิตภัณฑ์และบริการทางการเงินที่สามารถตอบสนองความต้องการได้ตรงใจลูกค้ามากยิ่งขึ้น
พร้อมกันนี้ธนาคารยังได้เปิดตัวแคมเปญใหม่ “กู้บ้าน บินฟรี” สำหรับบุกตลาดครึ่งปีแรกของปี 2556 โดยเริ่มตั้งแต่วันนี้ – 30 มิ.ย. 56 ซึ่งจะนำเสนอ 2 ทางเลือกพิเศษให้กับลูกค้า ที่ขอใช้วงเงินกู้ตั้งแต่ 1 ล้านบาทขึ้นไป ได้แก่ อัตราดอกเบี้ยพิเศษที่ลูกค้าเลือกได้ โดยร่วมมือกับผู้พัฒนาโครงการต่างๆ เพื่อนำเสนออัตราดอกเบี้ยที่หลากหลายเหมาะสมตามความต้องการของลูกค้า และอัตราดอกเบี้ยพิเศษที่ลูกค้าเลือกได้ พร้อมทำประกันคุ้มครองเงินกู้ Credit Life และประกันเลือกได้ออมตามใจ 15/5 หรือ 20/5 ตามวงเงินกู้ รับบัตรกำนัลเอื้องหลวงเพื่อท่องเที่ยวฟรี ตามระดับวงเงินกู้
“ธนาคารพยายามพัฒนาเป็นผลิตภัณฑ์และบริการทางการเงินที่สามารถตอบทุกความต้องการที่แตกต่างของลูกค้าในแต่ละกลุ่ม คาดว่าสิ้นปี 2556 นี้ SCB HOME LOAN จะมียอดสินเชื่อคงค้างรวมประมาณ 4.5 แสนล้านบาท เติบโตเพิ่มขึ้น 9% สอดคล้องกับการเติบโตของตลาดสินเชื่อเพื่อที่อยู่อาศัยที่จะเติบโตในระดับ 9% เช่นกัน และสามารถรักษาความเป็นผู้นำอันดับ 1 ในตลาดได้อย่างต่อเนื่อง” นางพิกุล กล่าว